**דירק ורנר נוביצקי** (בגרמנית: **Dirk Werner Nowitzki**; נולד ב-19 ביוני 1978) הוא כדורסלן עבר גרמני ששיחק בעמדת הפאוור פורוורד בדאלאס מאבריקס ובנבחרת גרמניה. נחשב לאחד מגדולי הכדורסלנים בכל הזמנים ולאחד מקולעי השלשות הטובים ביותר בהיסטוריית הכדורסל. נוביצקי החל את הקריירה שלו בווירצבורג ועבר לדאלאס ב-1998, במדיה הפך לשחקן המוביל בשני העשורים הבאים.

במהלך הקריירה הגיע נוביצקי להישגים רבים. הוא הוביל את דאלאס לזכייה באליפות ה-NBA בשנת 2011 ולהופעה נוספת בסדרת הגמר ב-2006. הוא השתתף בארבעה עשר משחקי אולסטאר, נבחר 12 פעמים לאחת מחמישיות העונה וב-2007 היה לאירופאי הראשון בהיסטוריה שזכה בתואר ה-MVP של העונה הסדירה ב-NBA. לאורך הקריירה נודע ביכולותיו המגוונות, והוא מחזיק בשיאים סטטיסטיים רבים בקבוצתו, פעמים באליפות העולם בכדורסל הגיע למקום השני והשלישי ועם גרמניה הפסיד בגמר

נוביצקי מדורג במקום השישי ברשימת הקלעים המובילים בתולדות ה-NBA.

נוביצקי הגיע להישגים גם במדי נבחרת גרמניה, אותה הוביל לזכייה במדליית הארד באליפות העולם 2002 ובמדליית הכסף באליפות אירופה 2005; בשני הטורנירים נבחר לשחקן המצטיין וסיים כקלע המוביל. הוא זכה במשך חמש שנים רצופות בפרס יורוסקאר לכדורסלן האירופאי המצטיין של השנה, וכן בפרסי מר אירופה ושחקן השנה של פיב"א אירופה בשנת 2005.

בשנת 2023 במהלך הטקס השנתי הקבוע של הNBA נכנס נוביצקי להיכל התהילה של הכדורסל ובכך הפך לשחקן הגרמני הראשון בהיכל התהילה.

ראשית חייו
----------

### נעוריו

נוביצקי נולד בווירצבורג שבגרמניה המערבית וגדל במשפחה בעלת מסורת ספורט: אמו, הלגה (גר'), הייתה כדורסלנית מקצוענית, ואילו אביו, יורג-ורנר, היה שחקן כדוריד שייצג את גרמניה בטורנירים בינלאומיים בכירים. אחותו הגדולה סילקה (אנ') הייתה בצעירותה אלופה באתלטיקה והפכה בהמשך לכדורסלנית, וכיום עובדת ברשת הטלוויזיה הבינלאומית של ה-NBA.‏ כילד היה נוביצקי גבוה מאוד והחל לשחק כדוריד וטניס, אך גובהו הרב הקשה עליו בריצות והמהלכים הדרושים למשחקים אלו והוא החליט לפנות למשחק הכדורסל.

בגיל 15 הצטרף למועדון הכדורסל המקומי DJK וירצבורג, ובמהרה משך את תשומת לבו של כדורסלן העבר הגרמני הולגר גשווינדר (אנ'), אשר הבחין בכישרונו והציע לו אימונים אישיים על בסיס שבועי. גשווינדר נקט שיטת אימונים ייחודית עם נוביצקי - הוא שם דגש על יכולות הקליעה והמסירה ונמנע מלעבוד על המשקל ועל תרגילים טקטיים, משום שסבר שאינם הכרחיים עבורו.

לאחר כשנה של אימונים, שבה התרשם רבות מיכולתו של נוביצקי, הציע לו גשווינדר לעבור להתאמן על בסיס יומי על מנת שיוכל לשחק בעתיד ברמות הגבוהות ביותר של הכדורסל. נוביצקי קיבל את הצעתו והחל להתאמן יחד עם שחקני וירצבורג ועם מספר כדורסלני עבר גרמנים נוספים, דוגמת רוברט גארט, מרווין וילובי ודמונד גרין. בקיץ 1994 הוא קודם לראשונה לקבוצה הבוגרת של וירצבורג.

### DJK וירצבורג

כאשר הצטרף לווירצבורג, הקבוצה שיחקה במסגרת המחוז הדרומי של הליגה הגרמנית השנייה. מאמנו הראשון בקבוצה, פיט סאהל, שיבץ את נוביצקי בתור פורוורד שעולה לזריקות ממרחק לסל יותר מאשר כסנטר המשחק קרוב לסל, על מנת לנצל את יכולת הקליעה שלו. בעונת 1994/1995 סיימה וירצבורג במקום השישי מתוך 12 קבוצות, על אף ציפיות רבות שתלו בה. נוביצקי קיבל דקות משחק מועטות בעונתו הראשונה בקבוצה.

עם זאת, בעונת 1995/1996 ביסס נוביצקי את מעמדו כפותח קבוע בחמישיית הקבוצה, לצד הפורוורד הפיני מרטי קויסמה. כשחקן חמישייה קלע נוביצקי כמעט בקביעות במספרים דו-ספרתיים, ולאחר שקלע 24 נקודות באחד ממשחקיה של וירצבורג, אמר עליו מאמן נבחרת גרמניה לשעבר דירק באוורמן כי הוא הכדורסלן הגרמני הטוב בעשור שחלף. וירצבורג סיימה באותה עונה במקום השני במחוז הדרום אך לא הצליחה להעפיל לליגה הראשונה, לאחר שהפסידה במשחק המכריע על אליפות המחוז. בשנת 1996 נכלל נוביצקי לראשונה בסגל נבחרת הנוער של גרמניה.

בעונת 1996/1997 עזב קויסמה, הקולע המוביל של הקבוצה, וכן גשווינדר החליף את פיט סאהל בתפקיד המאמן של וירצבורג. נוביצקי קלע באותה עונה 19.4 נקודות בממוצע למשחק וסייע לקבוצה לסיים במקום השני בסיום העונה הסדירה, אך שוב כשל עמה בפלייאוף. במהלך עונת 1997/1998 סיים נוביצקי את לימודיו אך היה עליו לשרת בבונדסוור, מה, שלדבריו, הקשה על משחקו. למרות זאת, נוביצקי הצטיין באותה עונה עם 28.2 נקודות בממוצע למשחק והוביל את וירצבורג לעונה של 18 ניצחונות מול שני הפסדים בלבד. בניגוד לשנים הקודמות, וירצבורג הצליחה הפעם לזכות באליפות הליגה השנייה והעפילה לליגה הראשונה. נוביצקי קלע 26 נקודות במשחק המכריע על ההעפלה, ונבחר לכדורסלן השנה בגרמניה מטעם המגזין "BASKET".

לאורך אותן שנים זוהה כישרונו של נוביצקי גם ברחבי אירופה. ב-1996 הביעה ברצלונה עניין בצירופו לשורותיה, אך נוביצקי סירב לעזוב את גרמניה בטרם ישלים את לימודיו. שנה מאוחר יותר הוא נסע למחנה אימונים מיוחד של נייקי, בו שיחק בצורה טובה נגד כמה כוכבי NBA כדוגמת צ'ארלס בארקלי וסקוטי פיפן. בשנת 1998 הוא הוזמן למחנה נוסף של נייקי בארצות הברית המאגד את שחקני הכדורסל הכישרוניים ביותר בעולם. באותה שנה החליט נוביצקי לעזוב את וירצבורג לאחר שהשלים את משימת ההעפלה לליגה הגרמנית הבכירה, והציע את מועמדותו לדראפט ה-NBA.

קריירה ב-NBA
------------

### העונה הראשונה

נוביצקי מתראיין בשנת 2006
לפני דראפט ה-NBA של 1998 נרקמה עסקה בת שלוש קבוצות בין דאלאס מאבריקס, אשר מאמנה היה דון נלסון, מילווקי באקס ופיניקס סאנס, אשר לפיה ייבחר נוביצקי על ידי מילווקי ויועבר לדאלאס. נוביצקי נבחר על ידי מילווקי במקום התשיעי ומיד הועבר לדאלאס תמורת רוברט טריילור, יחד עם פאט גאריטי שהועבר לפיניקס סאנס, שבתמורה העבירה לדאלאס את הרכז סטיב נאש עמו החל נוביצקי לשתף פעולה בקבוצה. לאחר חתימתו בדאלאס הפך נוביצקי לשחקן הגרמני הרביעי בתולדות ה-NBA.

בשל שביתת השחקנים ב-NBA בראשית עונת 1998/1999 חזר נוביצקי לווירצבורג ושיחק בה מספר משחקים, ושב לדאלאס בפברואר 1999, לאחר סיומה של השביתה. תחת דון נלסון שיחק נוביצקי בעמדת הפאוור פורוורד בדאלאס, אך הציג יכולת מאכזבת ביחס לשחקן שנבחר במיקום גבוה בדראפט וממוצעיו עמדו על 8.2 נקודות ו-3.4 ריבאונדים ב-20.8 דקות למשחק בלבד. בדקות המשחק בהן שותף הוא הציג יכולת הגנתית חלשה שהביאה לכינויי גנאי שקיבל מצד האוהדים. דאלאס סיימה באותה עונה במקום השלישי לפני האחרון במערב עם מאזן של 19 ניצחונות בלבד ב-50 משחקים ולא העפילה למשחקי הפלייאוף.

### אחד מ"השלישייה הגדולה"

בעונת 1999/2000 רצה דון נלסון להסיט את נוביצקי לעמדת הפוינט פורוורד על מנת שיוכל לנצל גם את יכולת המסירה שלו. במקביל, נעשה בינואר 2000 אחד מהמהלכים החשובים בתולדותיה של דאלאס כאשר הקבוצה נמכרה לידי מיליארדר האינטרנט האמריקאי מארק קיובן. כתוצאה מהדרכתו המוצלחת והתפקיד החדש שנתן לו נלסון, בנוסף לשיפורים שהכניס קיובן במועדון וההתקדמות ביכולת האישית שלו עצמו, העלה נוביצקי את ממוצעיו בצורה ניכרת באותה עונה. הוא פתח בחמישיית דאלאס ב-81 מתוך 82 משחקי הקבוצה והשיג ממוצעים של 17.5 נקודות, 6.5 ריבאונדים ו-2.5 אסיסטים למשחק, כאשר בתשעה מקרים שונים השיג "דאבל דאבל" ופעמיים קלע 32 נקודות, שיאו העונתי. באותה עונה הוא נבחר להשתתף במשחק הרוקיז נגד שחקני השנה השנייה במסגרת סוף-שבוע האולסטאר, ואף זכה במקום השני בבחירות לשחקן המשתפר של העונה ב-NBA אחרי ג'יילן רוז.

בראשית תקופתו בדאלאס היה נוביצקי חלק מ"השלישייה הגדולה" של הקבוצה.
בעונה הבאה, 2000/2001, הוחזר נוביצקי לעמדת הפאוור פורוורד והמשיך לשפר את יכולתו, כאשר השיג ממוצעים של 21.8 נקודות, 9.2 ריבאונדים ו-2.1 אסיסטים למשחק. באותה עונה הוא קלע 151 שלשות וחסם 101 חסימות, ובכך הפך לשחקן השני בתולדות ה-NBA, אחרי רוברט הורי, שמשיג 100 ומעלה בכל אחד משני מדדים אלו בעונה. כתוצאה מחשיבותו הרבה לקבוצה מונה נוביצקי במהלך העונה לקפטן של דאלאס בצוותא עם מייקל פינלי. יחד עם פינלי הוא היה אחד משני שחקנים בקבוצה שפתחו בחמישייה בכל 82 המשחקים, ובעשרה משחקים שונים קלע 30 נקודות ומעלה. בסיום העונה נוביצקי נבחר לתואר החמישייה השלישית של העונה, ובכך הפך לשחקן הראשון בתולדות דאלאס שנבחר לאחת מחמישיות העונה. יחד עם הרכז האיכותי סטיב נאש ועם הקלע המצטיין פינלי, היה נוביצקי חלק מ"השלישייה הגדולה" של דאלאס.

באותה עונה סייע נוביצקי לדאלאס להשיג מאזן של 53 ניצחונות ו-29 הפסדים בסיום העונה הסדירה ולהעפיל לפלייאוף לראשונה מאז 1990.‏ כמדורגת חמישית פגשה דאלאס את יוטה ג'אז. נוביצקי התמודד בסדרה זו מול כוכביה של יוטה, קארל מלון וג'ון סטוקטון, ולאחר הפסדי קבוצתו בשני המשחקים הראשונים קלע 33 נקודות הן במשחק השלישי והן במשחק הרביעי. במשחק החמישי ניצחה הקבוצה כתוצאה מסל ניצחון של קלווין בות' 9.8 שניות לסיום, והעפילה לחצי גמר המערב מול סן אנטוניו ספרס. נוביצקי התקשה בהתמודדות עם פורוורד סן אנטוניו, טים דאנקן, וקבוצתו הפסידה בשלושת המשחקים הראשונים בסדרה. לאחר ניצחון במשחק הרביעי הצטיין נוביצקי עם 42 נקודות ו-18 ריבאונדים במשחק החמישי, מה שלא מנע את הפסד קבוצתו בתוצאה 87–105 והדחתה מהפלייאוף.

לפני עונת 2001/2002 חתם נוביצקי על חוזה חדש בדאלאס שתוקפו שש שנים תמורת 90 מיליון דולר. הוא השיג בעונה זו ממוצעים של 23.4 נקודות ו-9.9 ריבאונדים למשחק, ובעקבות יכולתו הטובה נבחר להשתתף לראשונה במשחק האולסטאר של ה-NBA וכן לחמישייה השנייה של העונה. בסדרת סיבוב הפלייאוף הראשון, מול מינסוטה טימברוולבס, התגבר נוביצקי על כוכב היריבה קווין גארנט כאשר קלע 33.3 נקודות בממוצע לעומת 24 של גארנט, וסייע לדאלאס לנצח בתוצאה 0–3. בשלב הבא, מול סקרמנטו קינגס, נוביצקי כשל מול השמירה הכפולה שהפעילו עליו הידו טורקוגלו וכריס ובר ודאלאס הודחה לאחר חמישה משחקים. על אף ההדחה נבחר נוביצקי ברוב גדול לזכייה בפרס יורוסקאר לכדורסלן האירופי של השנה, לאחר שהקדים בהצבעה את דיאן בודירוגה ואת פג'ה סטויאקוביץ' מסקרמנטו.

נוביצקי היה חלק חשוב בפתיחה המצוינת של דאלאס לעונת 2002/2003 עם 11 ניצחונות רצופים. יכולתה המצוינת של הקבוצה התבטאה בבחירתו המשותפת, יחד עם נאש ופינלי, לתואר שחקן החודש במערב בנובמבר 2002 מטעם הנהלת הליגה. באותה עונה הגיע לממוצעי שיא בקריירה שלו, של 25.1 נקודות, 9.9 ריבאונדים ושלושה אסיסטים, והיה לאירופי הראשון בתולדות ה-NBA שקולע למעלה מ-2,000 נקודות בעונה. הוא הוביל את דאלאס לעונה הטובה בתולדותיה עד אז עם מאזן של 60 ניצחונות ו-22 הפסדים, ונבחר שוב למשחק האולסטאר ולחמישיית העונה השנייה. בסדרת סיבוב הפלייאוף הראשון, מול פורטלנד טרייל בלייזרס, קלע נוביצקי שלשה חשובה 90 שניות לסיום המשחק השביעי שסייעה לניצחון קבוצתו. נוביצקי הצטיין גם בסדרת הסיבוב השני, מול סקרמנטו קינגס, והוביל את דאלאס להעפלה לגמר המערב מול סן אנטוניו ספרס. במשחק השלישי בסדרת גמר המערב הוא נפצע בהתנגשות עם שחקן היריבה מאנו ג'ינובילי, ובלעדיו הפסידה דאלאס את הסדרה בתוצאה 2–4.

לפני עונת 2003/2004 צירף דון נלסון לסגל דאלאס שני פורוורדים בכירים בדמותם של אנטואן ג'יימיסון ואנטואן ווקר, בעוד שהסנטר הפותח של הקבוצה, ריף לפרנץ, עזב. מאחר שהקבוצה לא הצליחה להחתים סנטר במקומו של לפרנץ הוסט נוביצקי לעמדת הסנטר, כאשר ווקר מתפקד כפאוור פורוורד בעמדתו הטבעית של נוביצקי. על מנת להתמודד עם התפקיד החדש הדורש יותר פיזיות, נוביצקי התמקד באימוניו במשחק ההגנה יותר מאשר בקליעה, וכתוצאה מכך ירדו ממוצעיו העונתיים ל-21.8 נקודות, 8.7 ריבאונדים ו-2.7 אסיסטים למשחק. עם זאת, הוא עדיין היה למוביל של דאלאס בנקודות, בריבאונדים, בחסימות ובחטיפות, נבחר שוב למשחק האולסטאר וכן לחמישיית העונה השלישית. בסיבוב הפלייאוף הראשון פגשה דאלאס פעם נוספת את סקרמנטו קינגס, אך הודחה כבר לאחר חמישה משחקים.

### בתור מוביל דאלאס

נוביצקי הוא המנהיג של דאלאס בראשית שנות האלפיים.
בפגרה שלפני עונת 2004/2005 עזב את דאלאס סטיב נאש, חברו הקרוב של נוביצקי ואחד מכוכבי הקבוצה לצידו, בעוד שהסנטר אריק דמפיר הצטרף מגולדן סטייט ווריורס. במהלך העונה התפטר מתפקידו מאמן הקבוצה הוותיק דון נלסון ובמקומו מונה לתפקיד אייברי ג'ונסון. על אף עזיבת נאש נוביצקי הצטיין בעונה זו עם שיא חדש לשחקן אירופי של 26.1 נקודות, בנוסף לממוצעים של 9.7 ריבאונדים, 3.1 אסיסטים ו-1.5 חסימות - השניים האחרונים היוו שיאי קריירה בעבורו. בדצמבר 2004 הוא קלע 53 נקודות במשחק מול יוסטון רוקטס, שיא אישי בעבורו, ואף נבחר לראשונה בקריירה לחמישיית העונה הראשונה וסיים שלישי בבחירות ל-MVP של הליגה. במהלך סדרת סיבוב הפלייאוף הראשון, מול יוסטון אשר הובלה על ידי יאו מינג וטרייסי מקגריידי, התקשה נוביצקי מול פורוורד יוסטון ראיין בואן והחטיא זריקות רבות.‏ אף על פי כן, דאלאס ניצחה בתום שבעה משחקים ופגשה את פיניקס סאנס, קבוצתו החדשה של נאש, בחצי גמר המערב. לאחר ארבעה משחקים ניצבו הקבוצות בשוויון 2-2 בסדרה, אך פיניקס ניצחה בשני המשחקים הבאים והדיחה את דאלאס. במשחק השישי, על אף שקלע 28 נקודות, קלע נוביצקי תשע בלבד מ-25 זריקותיו מהשדה, ואף החטיא את כל חמש זריקותיו במהלך ההארכה.

בעונת 2005/2006 הפך נוביצקי לשחקן המוביל הבלעדי של דאלאס לאחר שחרורו של מייקל פינלי מהקבוצה, והיה ליחיד שנשאר מ"השלישייה הגדולה" של הקבוצה בתחילת העשור. הוא השיג ממוצעים של 26.6 נקודות, 9 ריבאונדים ו-2.8 אסיסטים למשחק, ושיפר במידה רבה את יכולת הקליעה שלו, כשקלע באחוזים הגבוהים בקריירה שלו מכל הטווחים. בנוסף להשתתפות במשחק האולסטאר המרכזי נוביצקי זכה בתחרות השלשות של הליגה, בה גבר על ריי אלן וגילברט ארינאס. הוא נבחר פעם נוספת לחמישיית העונה הראשונה.

בהובלתו של נוביצקי סיימה דאלאס את העונה עם 60 ניצחונות, הכמות השלישית בגובהה בליגה. במהלך משחקי הפלייאוף ביסס נוביצקי אף יותר את מעמדו כשחקן מוביל בליגה עם ממוצעים גבוהים של 27 נקודות, 11.7 ריבאונדים ו-2.9 אסיסטים למשחק. בסיבוב הראשון ניצחה דאלאס בתוצאה 0–4 את ממפיס גריזליס, ופגשה פעם נוספת את סן אנטוניו ספרס בסיבוב השני. לאחר שוויון 3-3 בתום ששת משחקי הסדרה הראשונים קלע נוביצקי 35 נקודות והוריד 15 ריבאונדים במשחק השביעי, שסייעו לניצחון קבוצתו ולהעפלתה לגמר המערב מול פיניקס. גם נגד פיניקס הצטיין נוביצקי כאשר קלע 50 נקודות במשחק החמישי, והוביל את דאלאס לניצחון בסדרה של שישה משחקים ולהעפלה הראשונה בתולדותיה לסדרת גמר ה-NBA, שם פגשה את מיאמי היט. בסדרת הגמר דאלאס הובילה בתוצאה 0–2, אך מיאמי ניצחה בכל ארבעת המשחקים הבאים בהובלתם של דוויין וייד ושאקיל אוניל. לאחר ההפסד בסדרה קיבל נוביצקי ביקורת על כך שלא היה בשיא יכולתו בסדרה זו.

נוביצקי במשחק מול דנוור נאגטס ב-2009
בעונת 2006/2007 הגיע נוביצקי לשיאו במדי דאלאס, כאשר הוביל אותה למאזן של 67 ניצחונות ו-15 הפסדים - החמישי בטיבו בהיסטוריית ה-NBA - שהעניק לה את אליפות העונה הסדירה ואת המקום הראשון בדירוג למשחקי הפלייאוף. הוא השיג ממוצעים של 24.6 נקודות, 8.9 ריבאונדים ו-3.4 אסיסטים למשחק וזכה לראשונה בקריירה שלו בתואר ה-MVP של העונה הסדירה ב-NBA, לאחר שהקדים בבחירות לפרס את סטיב נאש. בכך הפך לאירופי הראשון בתולדות הליגה שזוכה בתואר זה. אף על פי כן, דאלאס הודחה כבר בסיבוב הראשון של משחקי הפלייאוף, על ידי גולדן סטייט ווריורס, והייתה לקבוצה השלישית בהיסטוריה שדורגה ראשונה בעונה הסדירה והודחה על ידי המדורגת שמינית. נוביצקי היה מהסיבות העיקריות להפסד קבוצתו כאשר קלע שמונה נקודות בלבד במשחק השישי שהכריע את הסדרה, ולאורך הסדרה כולה התקשה להתמודד מול ההגנה החזקה שהפעיל סטיבן ג'קסון וקלע ב-38.3 אחוזים בלבד מהשדה.

במהלך עונת 2007/2008 הצטרף לדאלאס הרכז הוותיק ג'ייסון קיד, אשר צבר לזכותו הופעות במשחק האולסטאר ונועד להיות מוביל הקבוצה לצד נוביצקי. לאחר שנאבקה במשך מרבית העונה על ההעפלה לפלייאוף מהאזור המערבי החזק במיוחד, סיימה דאלאס במקום השביעי. באותה עונה העמיד נוביצקי ממוצעים של 23.6 נקודות, 8.6 ריבאונדים ו-3.5 אסיסטים למשחק. כמו כן הגיע למספר ציוני דרך בקריירה שלו: הוא השיג לראשונה "טריפל דאבל" כאשר קלע 29 נקודות, הוריד 10 ריבאונדים ומסר 12 אסיסטים במשחק מול מילווקי באקס בפברואר 2008, ובמשחק מול ניו ג'רזי נטס בחודש מרץ עקף את רולנדו בלקמן והפך לקולע המוביל של דאלאס מאבריקס בכל הזמנים. במשחקי הפלייאוף הודחה דאלאס עונה שנייה ברציפות כבר בסיבוב הראשון, לאחר הפסד לניו אורלינס הורנטס בסדרה של חמישה משחקים.

בעונת 2008/2009 קלע נוביצקי 25.9 נקודות בממוצע למשחק - הממוצע הרביעי בגובהו בליגה - בנוסף לממוצעים של 8.4 ריבאונדים ו-2.4 אסיסטים. הוא נבחר בפעם הרביעית בקריירה לחמישייה הראשונה של העונה וסייע לדאלאס לסיים במקום השישי במערב, הישג טוב יותר מזה שבעונה הקודמת, עם מאזן של 50 ניצחונות ו-32 הפסדים. בסיבוב הפלייאוף הראשון הוביל נוביצקי את דאלאס לניצחון 1–4 על יריבתה ארוכת-השנים, סן אנטוניו ספרס. בחצי גמר המערב הפסידה הקבוצה 1–4 לדנוור נאגטס, על אף שנוביצקי השיג ממוצעים גבוהים של 34.4 נקודות ו-11.6 ריבאונדים למשחק בסדרה זו.

נוביצקי במשחק מול וושינגטון ויזארדס ב-2011
בעונה הבאה השיג נוביצקי ממוצעים של 25 נקודות ו-7.7 ריבאונדים. יכולתו הטובה בעונה זו, בשיתוף פעולה עם שחקנים בולטים חדשים שהצטרפו לקבוצה כגון שון מריון וקארון באטלר, הייתה גורם עיקרי בהגעתה של דאלאס למקום השני במערב ולהעפלתה העשירית ברציפות לפלייאוף. עם זאת, בפעם הרביעית בתוך חמש שנים הודחה הקבוצה בסיבוב הפלייאוף הראשון, לאחר הפסד 2–4 לסן אנטוניו.

בפלייאוף עונת 2010/2011, לצד שחקנים כמו ג'ייסון טרי, קיד וטייסון צ'נדלר שהצטרף באותה שנה, הצליח נוביצקי להצעיד את דאלאס להצלחה. בסיבוב הראשון גברה דאלאס על פורטלנד טרייל בלייזרס, ולאחר מכן הדיחה את האלופה, לוס אנג'לס לייקרס, ללא אף הפסד. במשחק הראשון של סדרת גמר המערב, מול אוקלהומה סיטי ת'אנדר, קלע נוביצקי 48 נקודות שהובילו את קבוצתו לניצחון, תוך שהוא שובר את שיא הקליעות מקו העונשין ללא החטאה (24).‏ במשחק הרביעי בסדרה קלע 40 נקודות בדרך לניצחון בהארכה, ולאחר ניצחון בתום חמישה משחקים, העפיל עם קבוצתו לגמר הליגה בשנית, שם פגש שוב את מיאמי. שתי הקבוצות הציגו סגלים שונים ברובם מאלו ששיחקו בסדרת הגמר ב-2006, ולשורות היריבה הצטרפו שני כוכבים בולטים - לברון ג'יימס וכריס בוש, שהופקד על שמירתו של נוביצקי.

במשחק השני של סדרת הגמר (לאחר הפסד קבוצתו במשחק הפותח) הוביל נוביצקי את דאלאס לחזרה מפיגור של 15 הפרש ברבע האחרון עד לניצחון, תוך שקלע את כל תשע הנקודות האחרונות של הקבוצה, ובהן סל מכריע בשניות הסיום. במשחק הרביעי, כשהוא חולה בשפעת, המשיך נוביצקי ביכולתו המרשימה בדקות הסיום וסייע לקבוצתו להשוות את תוצאת הסדרה ל-2:2.‏ דאלאס ניצחה גם בשני המשחקים הבאים, וזכתה באליפות הראשונה בתולדותיה. על אף שהחטיא את מרבית זריקותיו במשחק המכריע, הצטיין נוביצקי במיוחד ברבע האחרון כשקלע 10 נקודות. לאורך כל הסדרה השיג ממוצעים של 26 נקודות ו-9.7 ריבאונדים, וזכה גם בתואר ה-MVP של סדרת הגמר.

### לאחר האליפות ועד הפרישה

בעונה הבאה, שהתקצרה בשל שביתה של שחקני ה-NBA, נבחר נוביצקי בפעם ה-11 ברציפות למשחק האולסטאר. דאלאס הגיעה למקום השביעי במערב, ובפלייאוף הודחה בסוויפ (4-0) על ידי אוקלהומה סיטי ת'אנדר. לפני תחילתה של עונת 2012/2013 עבר ניתוח בברכו, שמנע ממנו לשחק ב-27 המשחקים הראשונים של העונה. באותה עונה החמיץ לראשונה מאז עונתו השנייה בתור שחקן המאבריקס את הפלייאוף, ובכך הסתיים רצף של 12 עונות שבהן העפילה הקבוצה לפלייאוף. בעונת 2013/2014 עבר את אוסקר רוברטסון בדרך למקום העשירי בטבלת קלעי כל הזמנים של ה-NBA. באותה עונה חזרה הקבוצה לפלייאוף, ופגשה בסיבוב הראשון את סן אנטוניו ספרס. דאלאס הפסידה בשבעה משחקים, וסן אנטוניו זכתה בסופו של דבר באליפות באותה שנה.

ביולי 2014 חתם נוביצקי על הארכת חוזה בדאלאס מאבריקס, לשלוש שנים ב-25 אלף דולר. בספטמבר יצא הסרט הדוקומנטרי] *Nowitzki. Der perfekte Wurf* ("נוביצקי: הזריקה המושלמת") בהפקת לאופולדד הש (אנ'), המתאר את הקריירה של נוביצקי. ב-11 בנובמבר 2014 קלע 23 נקודות, ועבר את האקים אולאג'ואן בדרכו למקום הראשון ברשימת הקלעים של ה-NBA שנולדו מחוץ לארצות הברית. הוא חלף על פני אלווין הייז ומוזס מלון באותה עונה ברשימת קלעי כל הזמנים של ה-NBA, וסיים אותה במקום השביעי ברשימה זו. המאבריקס סיימו את העונה במקום השביעי במערב עם מאזן של 50–32, והפסידו בסיבוב הראשון בחמישה משחקים ליוסטון רוקטס.

ב-11 בנובמבר 2015 עלה למקום ה-15 ברשימת הריבאונדים של כל הזמנים ב-NBA בניצחון מול לוס אנג'לס קליפרס. ב-23 בדצמבר עלה למקום השישי ברשימת הקלעים של ה-NBA, כשעבר את שאקיל אוניל, וקלע סל קלאץ' עם 19 שניות לסיום שסייע למאבס לנצח את ברוקלין נטס 119–118 בהארכה. ב-20 במרץ 2016 קלע 40 נקודות בניצחון 132–120 מול פורטלנד טרייל בלייזרס לאחר הארכה. משחק זה, ה-20 במספר של נוביצקי בקריירה עם יותר מ-40 נקודות, היה הראשון שלו מאז ינואר 2014. היה זה גם המשחק הראשון שבו קלע שחקן בן 37 ארבעים נקודות ומעלה מאז קארל מלון בעונת 2000/2001. במשחק הרביעי של סדרת הסיבוב הראשון של דאלאס בפלייאוף, מול אוקלהומה סיטי, עבר נוביצקי את אלג'ין ביילור בדרכו למקום ה-15 ברשימת קלעי כל הזמנים של ה-NBA בפלייאוף. דאלאס ניצחה משחק אחד בסדרה, וסיימה את העונה לאחר חמישה משחקים בסדרה זו.

ביולי 2016 חתם נוביצקי על חוזה נוסף בדאלאס. הוא החמיץ מספר משחקים בתחילת עונת 2016/2017 בשל בעיות בגיד האכילס. ב-7 במרץ 2017 קלע נוביצקי במשחק מול לוס אנג'לס לייקרס את הנקודה ה-30,000 בקריירה שלו, ובכך הצטרף לחמישה שחקנים בלבד בהיסטוריית ה-NBA שחצו את רף 30 אלף הנקודות בקריירה. את העונה סיימה קבוצתו עם מאזן של 33–49 והחמיצה את הפלייאוף.

לאחר העונה ניצל נוביצקי את אופציית השחקן (player option) שלו והפך לשחקן חופשי (free agent); הצעד אפשר למאבריקס להחתים אותו מחדש על משכורת נמוכה יותר, ולנסות להחתים שחקנים אחרים בשוק השחקנים החופשיים. הוא חתם ב-6 ביולי 2017 על חוזה לשנתיים תמורת 10 מיליון דולר (עם אופציית קבוצה על השנה השנייה). ב-5 בפברואר 2018 היה לשחקן החמישי בהיסטוריה של ה-NBA שהגיע ל-50 אלף דקות בקריירה. ב-17 במרץ שיחק את המשחק ה-1,463 בקריירה שלו, ועבר את קווין גארנט בדרכו למקום החמישי ברשימת השחקנים ששיחקו במשחקים הרבים ביותר בכל הזמנים. ניתוח בקרסול השבית אותו לשארית העונה לאחר ששיחק ב-77 משחקים מתוך שבעים ושמונה אפשריים. המאזן שאיתו סיימה דאלאס בעונה זו, 24–58, לא אפשר לה לעלות לפלייאוף.

כשהופיע לראשונה במשחק בעונת 2018/2019, עונתו ה-21 ב-NBA, שבר נוביצקי את שיאו של קובי בראיינט למספר העונות הרב ביותר עבור קבוצה אחת. הוא היה גם לשחקן החמישי ששיחק ב-21 עונות, שיא NBA. הוא נבחר למשחק האולסטאר ה-14 בקריירה שלו, בתור "תוספת מיוחדת" לצד דוויין וייד, שהודיע אף הוא שזו תהיה עונתו האחרונה. נוביצקי פרש בסיום עונת 2018-2019 ב-NBA.

נבחרת לאומית
------------

נוביצקי השתתף לראשונה עם נבחרת גרמניה בטורניר בינלאומי באליפות אירופה בכדורסל ב-1999. על אף גילו הצעיר היה נוביצקי לקולע המצטיין של הנבחרת הגרמנית בטורניר, אך הנבחרת סיימה במקום השביעי ולא העפילה לאולימפיאדת סידני. באליפות אירופה ב-2001 היה נוביצקי מלך הסלים עם 28.7 נקודות בממוצע למשחק, נבחר לחמישיית הטורניר והפסיד בפער קטן את תואר השחקן המצטיין לפג'ה סטויאקוביץ'. גרמניה העפילה באותו טורניר עד לחצי הגמר שם התקרבה לניצחון על טורקיה, אך שלשה של הידו טורקוגלו בשניית הסיום שלחה את המשחק להארכה, בסיומה ניצחו הטורקים. במשחק על המקום השלישי הפסידה גרמניה לספרד ולא זכתה במדליה, אך ממוצעיו של נוביצקי - 28.7 נקודות בנוסף ל-9.1 ריבאונדים - היו הגבוהים בטורניר.

שנה מאוחר יותר הוביל נוביצקי את נבחרת גרמניה לזכייה במדליית הארד באליפות העולם 2002. במשחק רבע הגמר, מול ספרד, קלע נוביצקי עשר נקודות ברבע האחרון וסייע לנבחרתו לחזור מפיגור ולנצח. בשלב חצי הגמר, בו התמודדה נגד נבחרת ארגנטינה, הפסידה גרמניה בתוצאה 80–86 על אף היתרון בו החזיקה בדקות הסיום ופציעתו של כוכבה הבולט, מאנו ג'ינובילי, במהלך המשחק. עם זאת, היא גברה על נבחרתה של ניו זילנד במשחק שקבע את המקום השלישי. נוביצקי היה שוב מלך הסלים בטורניר עם 24 נקודות בממוצע וזכה בתואר ה-MVP.

אליפות אירופה 2003 היוותה אכזבה עבור נוביצקי וגרמניה. במהלך משחקי ההכנה לטורניר הוא נפצע ברגלו כאשר התנגש עם פלורן פיאטרוס הצרפתי, וכתוצאה מכך הפגין יכולת לא יציבה במשחקיו. במשחק מכריע בסיבוב השני נגד נבחרת איטליה, שבו עלתה רק המנצחת לשלב הבא, הפסידה גרמניה וסיימה במקום התשיעי בלבד. כתוצאה מכישלון זה היא לא העפילה לאולימפיאדת אתונה שנערכה שנה לאחר מכן. על אף שנוביצקי סיים שלישי בדירוג הקולעים של הטורניר עם 22.5 נקודות בממוצע למשחק, הוא נראה היה פחות ממוקד ודומיננטי מתחת לסלים כפי שהיה בטורנירים הקודמים.

נוביצקי שב להפגין יכולת עילאית באליפות אירופה 2005 והוביל את נבחרת גרמניה, שנחשבה לחלשה יחסית, עד למשחק הגמר. ברבע הגמר ניצחה גרמניה את סלובניה, אשר נחשבה למועמדת הבכירה לזכייה בתואר. בחצי הגמר, מול ספרד, קלע נוביצקי סל מכריע ארבע שניות לפני הסיום, מול השמירה של חורחה גרבאחוסה, והוביל את נבחרתו לניצחון בהפרש נקודה. במשחק הגמר הפסידה גרמניה לנבחרת יוון ומשכך זכתה במדליית הכסף. נוביצקי הוביל את הטורניר בנקודות (26.7) ומוקם שני בדירוגי הריבאונדים (10.8) והחסימות (1.8), ונבחר פעם נוספת לתואר השחקן המצטיין של האליפות. באליפות העולם 2006 נוביצקי וגרמניה לא שחזרו את הצלחתם וסיימו במקום השמיני. גם בטורניר זה המשיך להפגין יכולת טובה כשסיים במקום השני בדירוג הקולעים.

באליפות אירופה 2007 הוביל נוביצקי את נבחרתו למקום החמישי וזכה שוב בתואר מלך הסלים עם 24 נקודות בממוצע למשחק. שנה לאחר מכן, בטורניר המוקדמות על ההעפלה לאולימפיאדת בייג'ינג 2008, הגיעה גרמניה עד למשחק המכריע על המקום האחרון לאולימפיאדה, מול נבחרת פוארטו ריקו. נוביצקי קלע 32 נקודות והוביל את נבחרתו לניצחון במשחק, בעקבותיו העפילה גרמניה לטורניר האולימפי מאז 1992‏. נוביצקי היה נושא הדגל הגרמני במהלך טקס הפתיחה של האולימפיאדה, ובטורניר עצמו סייע לנבחרת לסיים במקום העשירי כאשר השיג ממוצעים של 17 נקודות ו-7.6 ריבאונדים למשחק. ב-2009 החליט שלא להשתתף באליפות אירופה בשל עומס משחקים.
ביורובאסקט 2011 חזר לשחק בשורות נבחרת גרמניה, אך בטורניר היורובאסקט 2013 לא השתתף במשחקים.

דמותו כשחקן והשפעתו
-------------------

נוביצקי נחשב לאחד מהפורוורדים קולעי השלשות הטובים בהיסטוריית הכדורסל.
בשל הצלחתו הגדולה והתארים הרבים בהם זכה ב-NBA, נחשב נוביצקי על ידי רבים לאחד מהפורוורדים הגדולים בתולדות הכדורסל ולכדורסלן האירופי הגדול בכל הזמנים.‏ ב-2005 נבחר נוביצקי על ידי ESPN לפאוור פורוורד העשירי בטיבו בהיסטוריית ה-NBA, והוזכר גם בתור הפורוורד הקלעי הטוב בכל הזמנים.

הוא אחד מהכדורסלנים בעלי ההשפעה הגדולה ביותר בדורו, כאשר יחד עם שחקנים כמו פאו גאסול וטוני פארקר הוא אחראי לפיתוחו הגדול של הכדורסל האירופי. השפעתו מתבטאת, בין היתר, בכך שבעקבות הצלחתו והפרסום שקנה לכדורסל באירופה, נבחרו מספר כדורסלנים אירופים, כדוגמת אנדראה ברניאני וניקולוז צכיטישווילי, במקומות גבוהים בדראפט ה-NBA.‏ נוביצקי גם אחראי להתקדמות הגדולה שנרשמה לזכות הכדורסל הגרמני ובפרט הישגיה של נבחרת גרמניה, וכן להפיכתה של דאלאס מאבריקס לקבוצה בכירה ב-NBA. הוא נחשב למי שהנהיג את דאלאס להישגים מרשימים לאורך שנותיו במועדון, בייחוד הזכייה באליפות ב-2011, ללא כוכבים בולטים ששיחקו לצדו בקבוצה.

אף שעמדתו הטבעית של נוביצקי היא כפאוור פורוורד, הוא היה מסוגל לשחק גם כסנטר או כסמול פורוורד, בשל הניידות הגבוהה ויכולת החדירה לסל בה הוא ניחן במשחקו. הוא נחשב לשחקן דומיננטי במאבקים מתחת לסל המתקרב באופן קבוע להשגת "דאבל דאבל". נוביצקי נחשב גם לאחד מהקולעים הטובים בתקופתו מכל הטווחים: הוא מדורג בין עשרים הראשונים בתולדות הליגה באחוזי קליעה מקו העונשין, וקולע בקרוב ל-50 אחוז מהשדה ול-40 אחוז מטווח שלוש נקודות. נוביצקי נודע בסגנון הזריקה הייחודי שפיתח, שיחד עם גובהו הרם, מעניק לו יתרון במאבקים מול השחקנים היריבים ששומרים עליו.

התמחותו של נוביצקי בהיבטים רבים של המשחק מתבטאת בכך שהוא מחזיק בשיאי כל הזמנים של דאלאס מאבריקס במדדים רבים: נקודות, ריבאונדים, קליעות מהשדה וניסיונות מהשדה, קליעות משלוש נקודות וניסיונות לשלוש נקודות, קליעות מקו העונשין וזריקות מקו העונשין.

חיים אישיים
-----------

נוביצקי היה בחברות עם סיבילה גרר, כדורסלנית מקבוצת הנשים של המועדון המקומי DJK וירצבורג. הקשר ביניהם החל ב-1992 ונמשך עשר שנים עד שנפרדו. ב-2010 החל מערכת יחסים זוגית עם ג'סיקה אולסון שוודית ממוצא קנייתי, שני אחיה התאומים של אולסון, מרקוס ומרטין הם כדורגלנים ומשחקים בנבחרת שוודיה. ב-2012 נישאו בביתו של נוביצקי בדאלאס, ב-2013 נולדה בתם הבכורה וב-2015 נולד להם בן.

הוא שמר על קשר גם עם הולגר גשווינדר, המאמן הראשון בחייו שהביא אותו לעולם הכדורסל. כמו כן, הוא בידידות עם סטיב נאש, חברו לקבוצה לשעבר בדאלאס מאבריקס. נאש אמר על משחקו יחד עם נוביצקי: "שנינו הצטרפנו למועדון חדש, חיינו בעיר חדשה, ושנינו היינו בודדים וזרים: זה יצר קשר... הוא עשה את החיים קלים יותר בשבילי ואני בשבילו... החברות שלנו נשארה יציבה בעולם מאוד הפכפך".

מחוץ לכדורסל
------------

נוביצקי העיד על עצמו כחובב של קריאה ונגינה בסקסופון. הוא עבר את מבחן האביטור שלו, הוא המבחן המסיים את לימודי התיכון בגרמניה, ב"בית הספר להתעמלות של רונטגן" שבוירצבורג. הוא הקים קרן צדקה על שמו, שמטרתה להילחם בעוני במרבית מדינות אפריקה. מטרותיה המוצהרות של הקרן הן נתינת תנאי חינוך ובריאות טובים לילדים כאלו, כך שייווצר שינוי בחיים שלהם.

בעקבות יכולתו המרשימה ב-NBA נוביצקי נחשב לאחד מהספורטאים הגרמנים המפורסמים ביותר, יחד עם נהג הפורמולה 1, מיכאל שומאכר. ב-2004 פרסמו כתבי הספורט הגרמנים דינו רייזנר והולגר סאוור ספר על קריירת הכדורסל של נוביצקי בשם "Dirk Nowitzki - German Wunderkind". הספר מתאר את התחלת הקריירה של דירק נוביצקי בעירו וירצבורג, עוקב דוקומנטרית אחר כניסתו והתקדמותו הגדולה ב-NBA, ומסתיים בתחילת עונת 2004/2005 של הליגה.

סטטיסטיקות הקריירה
------------------

### בעונה הסדירה

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 1998/1999 | דאלאס | 47 | 24 | 20.4 | 40.5% | 20.6% | 77.3% | 3.4 | 1.0 | 0.6 | 0.6 | 8.2 |
| 1999/2000 | דאלאס | **82** | 81 | 35.8 | 46.1% | 37.9% | 83% | 6.5 | 2.5 | 0.8 | 0.8 | 17.5 |
| 2000/2001 | דאלאס | **82** | **82** | 38.1 | 47.4% | 38.7% | 83.8% | 9.2 | 2.1 | 1.0 | 1.2 | 21.8 |
| 2001/2002 | דאלאס | 76 | 76 | 38 | 47.7% | 39.7% | 85.3% | **9.9** | 2.4 | 1.1 | 1.0 | 23.4 |
| 2002/2003 | דאלאס | 80 | 80 | **39** | 46.3% | 37.9% | 88.1% | **9.9** | 3.0 | **1.4** | 1.0 | 25.1 |
| 2003/2004 | דאלאס | 77 | 77 | 37.9 | 46.2% | 34.1% | 87.7% | 8.7 | 2.7 | 1.2 | 1.4 | 21.8 |
| 2004/2005 | דאלאס | 78 | 78 | 38.7 | 45.9% | 39.9% | 86.9% | 9.7 | 3.1 | 1.2 | **1.5** | 26.1 |
| 2005/2006 | דאלאס | 81 | 81 | 38.1 | 48% | 40.6% | 90.1% | 9.0 | 2.8 | 0.7 | 1.0 | **26.6** |
| 2006/2007 | דאלאס | 78 | 78 | 36.2 | 50.2% | 41.6% | 90.4% | 8.9 | 3.4 | 0.7 | 0.8 | 24.6 |
| 2007/2008 | דאלאס | 77 | 77 | 36 | 47.9% | 35.9% | 87.9% | 8.6 | **3.5** | 0.7 | 0.9 | 23.6 |
| 2008/2009 | דאלאס | 81 | 81 | 37.7 | 47.9% | 35.9% | 89% | 8.4 | 2.4 | 0.8 | 0.8 | 25.9 |
| 2009/2010 | דאלאס | 81 | 80 | 37.5 | 48.1% | **42.1%** | **91.5%** | 7.7 | 2.7 | 0.9 | 1.0 | 25.0 |
| 2010/2011 | דאלאס | 73 | 73 | 34.3 | **51.7%** | 39.3% | 89.2% | 7.0 | 2.6 | 0.5 | 0.6 | 23.0 |
| 2011/2012 | דאלאס | 62 | 62 | 33.5 | 45.7% | 36.8% | 89.6% | 6.8 | 2.2 | 0.7 | 0.5 | 21.6 |
| 2012/2013 | דאלאס | 53 | 47 | 31.3 | 47.1% | 41.4% | 86.0% | 6.8 | 2.5 | 0.7 | 0.7 | 17.3 |
| 2013/2014 | דאלאס | 80 | 80 | 32.9 | 49.7% | 39.8% | 89.9% | 6.2 | 2.7 | 0.9 | 0.6 | 21.7 |
| 2014/2015 | דאלאס | 77 | 77 | 29.6 | 45.9% | 38.0% | 88.2% | 5.9 | 1.9 | 0.5 | 0.4 | 17.3 |
| 2015/2016 | דאלאס | 75 | 75 | 31.5 | 0.448 | 0.368 | 0.893 | 6.5 | 1.8 | 0.7 | 0.7 | 18.3 |
| 2016/2017 | דאלאס | 54 | 54 | 26.4 | 0.437 | 0.378 | 0.875 | 6.5 | 1.5 | 0.6 | 0.7 | 14.2 |
| 2017/2018 | דאלאס | 77 | 77 | 24.7 | 0.456 | 0.409 | 0.898 | 5.7 | 1.6 | 0.6 | 0.6 | 12.0 |
| 2018/2019 | דאלאס | 51 | 20 | 15.6 | 0.359 | 0.312 | 0.780 | 3.1 | 0.7 | 0.2 | 0.4 | 7.3 |
| **קריירה** | 1,522 | 1,460 | 33.8 | 0.471 | 0.380 | 0.879 | 7.5 | 2.4 | 0.8 | 0.8 | 20.7 |

### פלייאוף

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2000/2001 | דאלאס | 10 | 10 | 39.9 | 42.3% | 28.3% | 88.3% | 8.1 | 1.4 | 1.1 | 0.8 | 23.4 |
| 2001/2002 | דאלאס | 8 | 8 | **44.6** | 44.5% | **57.1%** | 87.8% | **13.1** | 2.3 | **2.0** | 0.8 | **28.4** |
| 2002/2003 | דאלאס | 17 | 17 | 42.5 | 47.9% | 44.3% | 91.2% | 11.5 | 2.2 | 1.2 | 0.9 | 25.3 |
| 2003/2004 | דאלאס | 5 | 5 | 42.4 | 45% | 46.7% | 85.7% | 11.8 | 1.4 | 1.4 | **2.6** | 26.6 |
| 2004/2005 | דאלאס | 13 | 13 | 42.4 | 40.2% | 33.3% | 82.9% | 10.1 | 3.3 | 1.4 | 1.6 | 23.7 |
| 2005/2006 | דאלאס | **23** | **23** | 42.7 | 46.8% | 34.3% | 89.5% | 11.7 | 2.9 | 1.1 | 0.6 | 27 |
| 2006/2007 | דאלאס | 6 | 6 | 39.8 | 38.3% | 21.1% | 84% | 11.3 | 2.3 | 1.8 | 1.3 | 19.7 |
| 2007/2008 | דאלאס | 5 | 5 | 42.2 | 47.3% | 33.3% | 80.8% | 12 | **4.0** | 0.2 | 1.4 | 26.8 |
| 2008/2009 | דאלאס | 10 | 10 | 39.5 | 51.8% | 28.6% | 92.5% | 10.1 | 3.1 | 0.8 | 0.9 | 26.8 |
| 2009/2010 | דאלאס | 6 | 6 | 38.8 | **54.7%** | **57.1%** | **95.2%** | 8.2 | 3 | 0.8 | 0.7 | 26.7 |
| 2010/2011 | דאלאס | 21 | 21 | 39.3 | 48.5% | 46% | 94.1% | 8.1 | 2.5 | 0.6 | 0.6 | 27.7 |
| 2011/2012 | דאלאס | 4 | 4 | 38.5 | 44.2% | 16.7% | 90.5% | 6.3 | 1.8 | 0.8 | 0.0 | 26.8 |
| 2013/2014 | דאלאס | 7 | 7 | 37.6 | 42.9% | 0.83% | 80.6% | 8.0 | 1.6 | 0.9 | 0.9 | 19.1 |
| 2014/2015 | דאלאס | 5 | 5 | 36.2 | 45.2% | 23.5% | 92.9% | 10.2 | 2.4 | 0.4 | 0.4 | 21.2 |
| 2015/2016 | דאלאס | 5 | 5 | 34.0 | 49.4% | 36.4% | 94.1% | 5.0 | 1.6 | 0.4 | 0.6 | 20.4 |
| **קריירה** | 145 | 145 | 40.7 | 46.2% | 63.5% | 89.2% | 10.0 | 2.5 | 1.0 | 0.9 | 25.3 |

1. ↑  בשל שביתת שחקנים ב-NBA התקיימו בעונת 1998/1999 50 משחקים בלבד
2. ↑  בשל שביתת שחקנים ב-NBA התקיימו בעונת 2011/2012 66 משחקים בלבד

תארים והישגים
-------------

קבוצתיים
* אליפות ליגת ה-NBA:‏ 2010/2011
* אליפות המערב: 2005/2006, 2010/2011
* אליפות הבית הדרום-מערבי: 2006/2007, 2009/2010
* מדליית ארד באליפות העולם: 2002
* מדליית כסף באליפות אירופה: 2005

אישיים
* MVP של העונה הסדירה ב-NBA:‏ 2006/2007
* MVP של סדרת הגמר ב-NBA:‏ 2011
* חמישיית העונה:
	+ החמישייה הראשונה: 2004/2005, 2005/2006, 2006/2007, 2008/2009
	+ החמישייה השנייה: 2001/2002, 2002/2003, 2007/2008, 2009/2010, 2010/2011
	+ החמישייה השלישית: 2000/2001, 2003/2004
* 10 הופעות במשחק האולסטאר של ה-NBA:‏ 2002 - 2012, 2014, 2015, 2019.
	+ תחרות השלשות: 2006
* MVP של אליפות העולם: 2002
	+ חמישיית הטורניר: 2002
* MVP של אליפות אירופה: 2005
	+ חמישיית הטורניר: 2001, 2005, 2007
* שחקן השנה של פיב"א אירופה: 2005
* מר אירופה: 2005
* פרס יורוסקאר: 2002, 2003, 2004, 2005, 2006, 2011

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **דירק נוביצקי** |

* אתר האינטרנט הרשמי של דירק נוביצקי (באנגלית)
* דירק נוביצקי, ברשת החברתית פייסבוק

* דירק נוביצקי, ברשת החברתית אקס (טוויטר)

* פרופיל, באתר Basketball-Reference

* פרופיל אולימפי, באתר olympedia.org

* פרופיל, באתר eurobasket

* פרופיל, באתר פיב"א

* פרופיל, באתר ליגת ה-NBA

* פרופיל, באתר ESPN
* דירק נוביצקי באתר Databasebasketball
* קרן דירק נוביצקי
* לברון וקובי מהללים, ב-NBA מצדיעים לדירק נוביצקי: "שחקן למופת, אחד הגדולים", באתר וואלה!‏, 08 במרץ 2017
* יובל עוז‏, העולם כולו גשר צר מאוד: כך אגדת דירק נוביצקי צמחה נגד כל הסיכויים, באתר וואלה!‏, 12 במרץ 2018
* "הכדורסלן הכי פורץ דרך, האיש הכי חביב": ב-NBA מתקשים להיפרד מנוביצקי, באתר וואלה!‏, 10 באפריל 2019
* יהונתן אליהו, ‏זן נדיר, בעיתון מקור ראשון, 15 במאי 2019
* דירק נוביצקי, באתר אנציקלופדיה בריטניקה (באנגלית)

הערות שוליים
------------

1. ↑  ynet ספורט, נוביצקי עלה למקום השישי בקלעי כל הזמנים, ניצחון תשיעי ברציפות לספרס, באתר ynet, 19 במרץ 2019
2. 1 2 3 4 5 6 7  *NBA.com*, Dirk Nowitzki – Bio
3. ↑  *41-world.com*, About Dirk / Biography
4. ↑  *NBA.com*, Q&A With Holger Geschwinder
5. 1 2  *dirknowitzki.us*, Dirk Nowitzki Biography
6. ↑  The Seattle Times, Here's one way to irk Nowitzki
7. ↑  *nbahoopsonline.com*, Playoff Appearances
8. ↑  *sports.espn.go.com*, Mavs avoid losing series after blowing 3–0 lead, 4.05.2003
9. ↑  *sports.espn.go.com*, Bibby hits for 36, Nowitzki misses at buzzer
10. ↑  *NBA.com*, Rockets Reel in Game 1 Win, 23.04.2005
11. ↑  *NBA.com*, Rockets 113 @ Mavericks 111, Game 2 Box Score, 25.04.2005
12. ↑  *NBA.com*, Nash Crashes Mavs’ Party; Suns Advance, 20.05.2005
13. 1 2 3  *basketball-reference.com*, Dirk Nowitzki Statistics
14. ↑  *NBA.com*, Dirk's Daggers Light Up Houston
15. ↑  *NBA.com*, Wade Leads Heat to First NBA Championship
16. ↑  ESPN, NBA Standings – 2006–2007
17. ↑  *NBA.com*, "Dirk Nowitzki Wins 2006–07 MVP Award"
18. ↑  *NBA.com*, Warriors Make History, Close Out Mavs
19. ↑  *NBA.com*, "Nets Slapped with Fifth Straight Loss", 8.03.2008
20. ↑  *NBA.com*, Paul’s Triple-Double Helps Hornets Oust Mavericks, 29.04.2008
21. ↑  *NBA.com*, Thunder-Mavericks notebook, 18.05.2011
22. ↑  טרי: שיחקנו עם הלב. משחק 5? זהו משחק 7, באתר ערוץ הספורט, 8 ביוני 2011
23. ↑  Dwyer, Kelly (14 באוקטובר 2011). "Dirk Nowitzki's knee surgery will keep him out six weeks, and it was a long time coming". Yahoo!. `{{cite web}}`:  (עזרה)
24. ↑  Cavan, Jim. "Dirk Nowitzki Passes Oscar Robertson on NBA's All-Time Scoring List". *Bleacher Report* (באנגלית). נבדק ב-2019-05-21.
25. ↑  "Mavericks Re-sign Dirk Nowitzki – The Official Site of the Dallas Mavericks". *Mavs.com*. 15 ביולי 2014. `{{cite web}}`:  (עזרה)
26. ↑  אתר למנויים בלבד אלעד זאבי, דירק נוביצקי כותב את הפרק הבא באגדה, באתר הארץ, 12 בנובמבר 2014
27. ↑  Conway, Tyler. "Dirk Nowitzki Passes Hakeem Olajuwon, Becomes Highest-Scoring Foreign NBA Player". *Bleacher Report* (באנגלית). נבדק ב-2019-05-21.
28. ↑  Zucker, Joseph. "Dirk Nowitzki Passes Elvin Hayes for 8th Place on NBA's All-Time Scoring List". *Bleacher Report* (באנגלית). נבדק ב-2019-05-21.
29. ↑  "Dirk moves up NBA scoring list, Mavs beat Nets 96–88 in OT". National Basketball Association. 5 בינואר 2015. `{{cite news}}`:  (עזרה)
30. ↑  "Nowitzki passes Shaq, helps Mavs pull out OT win over Nets". National Basketball Association. 23 בדצמבר 2015. נבדק ב-23 בדצמבר 2015. `{{cite news}}`:  (עזרה)
31. ↑  Devine, Dan (23 בדצמבר 2015). "Dirk passes Shaq for 6th place on NBA's all-time scoring list". Yahoo!. `{{cite web}}`:  (עזרה)
32. ↑  "Nowitzki, Williams lead Mavericks past Trail Blazers 132–120". National Basketball Association. 20 במרץ 2016. `{{cite news}}`:  (עזרה)
33. ↑  "Thunder beat Mavericks 119–108 for 3–1 lead in testy series". National Basketball Association. 23 באפריל 2016. `{{cite news}}`:  (עזרה)
34. ↑  "2016 NBA Western Conference First Round - Dallas Mavericks vs. Oklahoma City Thunder". *Basketball-Reference.com* (באנגלית). נבדק ב-2019-05-21.
35. ↑  "Mavs re-sign 13-time All-Star Dirk Nowitzki". *Mavs.com*. 27 ביולי 2016. אורכב מ-המקור ב-2018-10-06. נבדק ב-2019-05-21. `{{cite web}}`:  (עזרה)
36. ↑  "Clippers rout Mavs 124–104 in matchup of best, worst records". ESPN. 23 בנובמבר 2016. `{{cite web}}`:  (עזרה)
37. ↑  מערכת וואלה! ספורט‏, דירק נוביצקי הגיע ל-30 אלף נקודות קריירה, 58 נקודות לווסטברוק בהפסד הת'אנדר, באתר וואלה!‏, 8 במרץ 2017
38. ↑  "2016-17 NBA Standings". *Basketball-Reference.com*.
39. ↑  "Dirk Nowitzki will reportedly take a massive pay cut to re-sign with Mavericks". *SBNation.com*. 6 ביולי 2017. `{{cite web}}`:  (עזרה)
40. ↑  מונחון על חוזים ב-NBA, כולל הסבר על "אופציית קבוצה", באתר Basketball-Reference.com
41. ↑  "Mavericks sign Dirk Nowitzki". *Mavs.com*. 6 ביולי 2017. `{{cite web}}`:  (עזרה)
42. ↑  "Clippers score last 13 points, rally past Mavericks 104–101". ESPN. 5 בפברואר 2018. `{{cite web}}`:  (עזרה)
43. ↑  "Nets blow double-digit lead, still beat Mavs 114–106". ESPN. 17 במרץ 2018. `{{cite web}}`:  (עזרה)
44. ↑  Sefko, Eddie (5 באפריל 2018). "Dirk Nowitzki has ankle surgery, will miss Mavericks' final games". *The Dallas Morning News*. `{{cite web}}`:  (עזרה)
45. ↑  "2017-18 NBA Standings". *Basketball-Reference.com*.
46. ↑  "Dirk Nowitzki finally debuts, not quite up to 'NBA speed' yet". ESPN.
47. ↑  "NBA Adds Dirk Nowitzki and Dwyane Wade as 'Special Roster Additions' to All-Star Game". *12up.com* (באנגלית). 2019-02-01. נבדק ב-2019-05-21.
48. ↑  Farewell, Dwyane Wade and Dirk Nowitzki: Final stats, feats, accolades and where the two legends stand in NBA history
49. ↑  *basket-stats.info*, 2001 European Dream Team 2001
50. ↑  FIBA Europe, Germany Wait On Nowitzki News, 9.09.2003
51. ↑  *eurobasket.com*, EUROPEAN CHAMPIONSHIPS 2005
52. ↑  *spiegel.de*, Deutsche Basketballer erkämpfen sich Olympia-Qualifikation
53. ↑  *news.yahoo.com*, Basketball star Nowitzki to carry German Olympic flag
54. 1 2 3  Bleacher Report, Top 10 Most Influential Basketball Players Over the Past Decade
55. ↑  Bleacher Report, Is Dirk Nowitzki the Greatest European Player Ever?
56. ↑  ESPN, ESPN.com's Greatest Power Forwards, 2.06.2005
57. ↑  האירופי מספר 1, באתר ערוץ הספורט, 21 במאי 2011
58. ↑  *NBA.com*, All Time Leaders: Free Throw Percentage
59. ↑  *basketball-reference.com*, Dallas Mavericks Career Leaders
60. ↑  Dirk Nowitzki Foundation
61. ↑  nrg, דירק נוביצקי יישא את דגל גרמניה בבייג'ינג, 6.08.2008

| MVP של גביע העולם בכדורסל |
| --- |
| 

|  |
| --- |
| 1950: פורלונג • 1954: סטראטון • 1959: מרקס • 1963: פאסוס • 1967: דנאו • 1970: בלוב • 1974: קיצ'נוביץ' • 1978: דליפאגיץ' • 1982: ריברס • 1986: פטרוביץ' • 1990: קוקוץ' • 1994: אוניל • 1998: בודירוגה • 2002: נוביצקי • 2006: גאסול • 2010: דוראנט • 2014: אירווינג • 2019: רוביו • 2023: שרדר |

 |

| MVP של העונה הסדירה ב-NBA |
| --- |
| 

|  |
| --- |
| 1956: פטיט • 1957: קוזי • 1958: ראסל • 1959: פטיט • 1960: צ'מברלין • 1961: ראסל • 1962: ראסל • 1963: ראסל • 1964: רוברטסון • 1965: ראסל • 1966: צ'מברלין • 1967: צ'מברלין • 1968: צ'מברלין • 1969: אנסלד • 1970: ריד • 1971: עבדול-ג'באר • 1972: עבדול-ג'באר • 1973: קאונס • 1974: עבדול-ג'באר • 1975: מקאדו • 1976: עבדול-ג'באר • 1977: עבדול-ג'באר • 1978: וולטון • 1979: מלון • 1980: עבדול-ג'באר • 1981: ארווינג • 1982: מלון • 1983: מלון • 1984: בירד • 1985: בירד • 1986: בירד • 1987: ג'ונסון • 1988: ג'ורדן • 1989: ג'ונסון • 1990: ג'ונסון • 1991: ג'ורדן • 1992: ג'ורדן • 1993: בארקלי • 1994: אולאג'ואן • 1995: רובינסון • 1996: ג'ורדן • 1997: מלון • 1998: ג'ורדן • 1999: מלון • 2000: אוניל • 2001: אייברסון • 2002: דאנקן • 2003: דאנקן • 2004: גארנט • 2005: נאש • 2006: נאש • 2007: נוביצקי • 2008: בראיינט • 2009: ג'יימס • 2010: ג'יימס • 2011: רוז • 2012: ג'יימס • 2013: ג'יימס • 2014: דוראנט • 2015: קרי • 2016: קרי • 2017: וסטברוק • 2018: הארדן • 2019: אדטוקומבו • 2020: אדטוקומבו • 2021: יוקיץ' • 2022: יוקיץ' • 2023: אמביד |

 |

| MVP של סדרת הגמר ב-NBA |
| --- |
| 

|  |
| --- |
| 1969: וסט • 1970: ריד • 1971: עבדול-ג'באר • 1972: צ'מברלין • 1973: ריד • 1974: האבליצ'ק • 1975: בארי • 1976: וייט • 1977: וולטון • 1978: אנסלד • 1979: ד. ג'ונסון • 1980: מ. ג'ונסון • 1981: מקסוול • 1982: מ. ג'ונסון • 1983: מלון • 1984: בירד • 1985: עבדול-ג'באר • 1986: בירד • 1987: מ. ג'ונסון • 1988: וורת'י • 1989: דיומרס • 1990: תומאס • 1991: ג'ורדן • 1992: ג'ורדן • 1993: ג'ורדן • 1994: אולאג'ואן • 1995: אולאג'ואן • 1996: ג'ורדן • 1997: ג'ורדן • 1998: ג'ורדן • 1999: דאנקן • 2000: אוניל • 2001: אוניל • 2002: אוניל • 2003: דאנקן • 2004: בילאפס • 2005: דאנקן • 2006: וייד • 2007: פארקר • 2008: פירס • 2009: בראיינט • 2010: בראיינט • 2011: נוביצקי • 2012: ג'יימס • 2013: ג'יימס • 2014: לנארד • 2015: איגודלה • 2016: ג'יימס • 2017: דוראנט • 2018: דוראנט • 2019: לנארד • 2020: ג'יימס • 2021: אדטוקומבו • 2022: קרי • 2023: יוקיץ' |

 |

| פרס השחקן הקבוצתי על שם טוויימן-סטוקס |
| --- |
| 

|  |
| --- |
| 2013: בילאפס • 2014: באטייה • 2015: דאנקן • 2016: קרטר • 2017: נוביצקי • 2018: קרופורד • 2019: קונלי • 2020: הולידיי • 2021: לילארד • 2022: הולידיי • 2023: הולידיי |

 |

|  |  |
| --- | --- |
| בקרת זהויות עריכת הנתון בוויקינתונים | 
* GND: 122935462
* ISNI: 0000 0000 4871 4628
* LCCN: n2006093076
* SUDOC: 112397050
* VIAF: 30431809
* WorldCat: lccn-n2006093076

 |